得陳天常屯田斑筇竹二枚
作者：梅堯臣
朝代：宋

paragraphs: 客初西蜀來，遺我雙筇竹。
上有紅淚斑，斷非湘娥哭。
嘗聞帝魂哀，嚎血滴草木。
春露洒更鮮殷痕侵粉綠。
截爲扶衰杖，萬里出浴谷。
今來入我手，君勤意有囑。
區區四十年，重趼生兩足。
冠丱三男子，且與詩書讀。
翁雖文章窮，尚以字遮目。
忍棄不以教，携歸事樵牧。
故茲九節贈，用助老追逐。
楊朱非爲岐，賈誼非爲鵩。
及其悲慟時，豈不沾盈掬。
揮之儻著物，無迹染林麓。
因持此竹紋，勿歎前人獨。